EELNÕU 2017/17

								KOMISJONID:

eelarve- ja arengu-	X	
haridus-		
kultuuri- 		
majandus-	JK	
revisjoni-		
sotsiaal- 		

VILJANDI LINNAVOLIKOGU

OTSUS

21. detsember 2017   nr

Linnavara tasuta kasutusse andmine

Viljandi Linnavolikogu 30.05.2012 määruse nr 118 ,,Viljandi linnavara valitsemise kord“ § 8 lõike 2 punkti 2 ja Viljandi Linnavolikogu 21.09.2017 otsuse nr 431 ,,Loa andmine varaliste kohustuste võtmiseks“ alusel Viljandi Linnavolikogu

o t s u s t a b:

1. Lubada tähtajaliselt (periood 01.01.2018 - 31.12.2022) anda tasuta kasutusse osa kinnistust asukohaga Viljandimaa, Viljandi vald, Mustivere küla, Tüma tingimusega, et üürileantava kinnistuosa kasutusotstarve on lemmikloomade varjupaiga pidamine ja sellega seotud avalike teenuste osutamine.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir – Valdor Seeder
linnavolikogu esimees

Koostaja(d): Kaidi Braun
Esitatud: 13.11.2017
Esitaja: Viljandi Linnavalitsus			Ettekandja: Kalvi Märtin
Lk arv: 6
Hääletamine: nõudmisel

Seletuskiri
Linnavara tasuta kasutusse andmine

Eelnõu eesmärk saada volikogu luba Viljandi linnale kuuluva kinnistu asukohaga Viljandimaa, Viljandi vald, Mustivere küla, Tüma koos sellel asuvate hoonetega ning hoonetes asuva inventariga tasuta kasutusse andmiseks. Luba antakse tingimuslikult – vara kasutaja kohustus on kinnistut kasutada sihtotstarbeliselt, st kinnistu kasutamise otstarve on lemmikloomade varjupaiga pidamine ja varjupaigateenuste osutamine Viljandi linnale. 
Varjupaigateenuste ostmiseks on volikogu andnud loa 21.09.2017 otsusega nr 431 ,,Loa andmine varaliste kohustuste võtmiseks“. Vara kasutamise perioodiks on määratud loomade varjupaigateenuste osutamise hankelepingu tingimustega sarnane ajavahemik, s.o 01.01.2018-31.12.2022.

Eelnõud tuleb käsitleda sisulises seoses 21.09.2017 otsusega nr 431.
Viljandi linnavara valitsemise korra kohaselt (§ 8 lg 2 p 2) otsustab linnavara tasuta kasutamise andmise volikogu. Omavalitsusüksusel on kohustus korraldada oma haldusterritooriumil hulkuvate loomade püüdmist, pidamist, nende omaniku kindlakstegemist ja hukkamist, kohustuse aluseks on Vabariigi Valitsuse 16.04.2002 määrus nr 130 ,,Hulkuvate loomade püüdmise, pidamise ja nende omaniku kindlakstegemise ning hulkuvate loomade hukkamise kord“. 

Viljandi vallas Tüma kinnistul on loomade varjupaigateenuseid osutatud vähemalt kümme viimast aastat. Nii Viljandi kui ka Viljandimaa elanikud on selle teenuse asukohana nö omaks võtnud. Kuna Viljandi linna haldusterritooriumi piires puudub territoorium, mis on vajalikul määral isoleeritud ja mis teenuse tarbeks sobiv (asuks väljaspool elamu- ja tööstusrajoone ning rekreatsioonialasid) ja seisuga 31.12.2017 lõpeb olemasolev kinnistu üürileping (üürnik Varjupaikade MTÜ, üür 0 €, üürnik tasub kinnistu kasutamisest tulenevad kulud – vesi ja kanalisatsioon, elekter, jäätmekäitlus, side – ja korraldab kinnistu territooriumi aastaringse hoolduse), siis järjepidevuse ja otstarbekuse põhimõtetest lähtudes soovime kinnistul jätkata otsuse eelnõus nimetatud sihtotstarbega tegevust.

Eelnõukohane otsus on sisult tingimuslik, st vara antakse tasuta kasutusse vaid juriidilisele isikule, kelle põhikirjaliseks tegevuseks on: 
•	lemmikloomade varjupaikade pidamine; 
•	loomaomanike nõustamine;
•	kultuurse, keskkonnasõbraliku ja nõuetekohase lemmikloomapidamise propageerimine. 
Isiku eesmärgiks ei tohi olla oma liikmetele ainelise tulu saamine ega jaotamine.  
Isik peab ise aktiivselt tegutsema oma eesmärkide saavutamise nimel, näiteks korraldama tuluüritusi varjupaikade tegevuse toetamiseks ja jagama avalikult loomapidamiskultuuri kohast teavet.
Vara koosseis ja vara kasutusse andmise tingimused sätestatakse sõlmitavas vara tasuta kasutamise lepingus, mille kavand on lisatud käesolevale eelnõule. Viidatud lepingu kohaselt ei ole kasutusse antava vara koosseisus osa kinnistu territooriumist ja seal asuvad hooned ning lisaks ka kinnistul asuv suurima pindalaga hoone ehk ehitisregistri kohaselt teenindushoone. Juhul, kui vara kasutaja soovib enda kasutusse saada ka nimetatud teenindushoonet, peab ta esitama linnale asjakohase põhjendatud taotluse, näidates ära hoone kasutamise otstarbe, mis peab kattuma (või toetama) kinnistu kui terviku sihtotstarbelist kasutust. Teenindushoone kasutusse andmiseks sõlmitakse vara tasuta kasutamise lepingu lisa, määrates poolte kohustused ja õigused eeltingimusega, et hoone ruumide soovitud otstarbele vastavaks muutmine toimub üldjuhul kasutaja algatusel, korraldusel ja vahenditest.

Viljandi linn ei kanna praeguse vara koosseisu juures vara kasutusse andmisel kulusid. Juhul, kui sõlmitava lepingu kohane kasutaja soovib kasutusse saada ka teenindushoonet, võivad lisanduda hoone parenduskulud eelarvega määratud summas. Juhul, kui kulud ületavad eelarvega määratud summat, võib põhjendatult taotleda täiendavaid vahendeid investeeringute reservist. Otsest rahalist tulu Viljandi linn kinnistu kasutusse andmisega ei teeni. Saadav tulu kajastub varjupaiga teenuste osutamise maksumuses.

(allkirjastatud digitaalselt)
Kaidi Braun
hangete peaspetsialist

Lisa 1
Seletuskirja juurde

Vara tasuta kasutamise leping

Kuupäev digiallkirjas

Viljandi Linnavalitsus, asukohaga Linnu 2, Viljandi, registrikood 75005222 (edaspidi nimetatud Omanik), mida esindab linna põhimääruse alusel linnapea /…/, ühelt poolt 
ja
/…/, asukohaga /…/, registrikood /…/ (edaspidi nimetatud Kasutaja), mida esindab põhikirja alusel /…/, teiselt poolt,
(edaspidi eraldi nimetatud Pool ning koos ja ühiselt nimetatud Pooled), sõlmisid käesoleva lepingu (edaspidi nimetatud Leping) alljärgnevas:

1. Lepingu ese ja tähtaeg
1.1. Omanik annab Kasutajale tasuta kasutamiseks osa kinnistust aadressil Viljandimaa, Viljandi vald, Mustivere küla, Tüma koos sellel territooriumil asuvate hoonetega ning hoonetes asuva inventariga (edaspidi Vara) perioodil 01.01.2018 – 31.12.2022. 
1.2. Lepinguga hõlmatud Vara asukoht ja ulatus on näidatud asendiplaanil Lepingu lisas 2 ning hoonete loetelu, asukoht ja pindalad plaanil Lepingu lisas 1. Vara koosseisu ei kuulu kinnistu lõunapoolses osas asuvad maa-alad (Lepingu lisas 2 piiritletud punase joonega) ja nendel asuvad hooned ning Lepingu lisas 1 plaanil näidatud hoone nr 1 ehk Teenindushoones (ehitisregistri kood 112005785).
1.3. Vara üleandmine ja vastuvõtmine vormistatakse üleandmise-vastuvõtmise aktiga, millega fikseeritakse Vara seisukord ja elektrienergia ning vee mõõdikute näidud üleandmise hetkel.
1.4. Leping jõustub selle sõlmimise kuupäevast ja on sõlmitud tähtajaliselt kuni 31.12.2022.
1.5. Omanikul on õigus kontrollida Vara kasutamist kooskõlas Lepinguga ning teha Kasutajale kohustuslikke ettekirjutisi rikkumiste kõrvaldamiseks.
1.6. Kasutaja on Vara hoolikalt üle vaadanud ja teadlik selle seisukorrast ning tal ei ole Omanikule selles osas mingisuguseid pretensioone.

2. Vara kasutamisega seotud kulud ja nende tasumine
2.1. Kasutaja kannab kõik Varaga seonduvad kulud, sealhulgas vee ja kanalisatsiooni, elektri, jäätmekäitluse, soojuse ja muud kulud, mis seonduvad Kasutaja tegevusega Vara kasutamisel.
2.2. Kui Lepingu täitmisel ilmneb, et Vara kasutamisega seoses tuleb kanda kulusid, mida ei ole Lepingus sätestatud, siis kannab need kulud Kasutaja.
2.3. Omanikul ei ole kohustust Vara selle kasutamise perioodil mingil viisil parendada, ega hüvitada Kasutajale tema poolt tehtud Varaga seotud kulutusi.

3. Kasutaja kohustused
3.1. Kasutaja kohustub:
3.1.1. andma Vara allkasutusse üksnes Omaniku eelneval kirjalikul nõusolekul;
3.1.2. kooskõlastama kõik Vara osas tehtavad muudatused või parendused eelnevalt kirjalikult Omanikuga;
3.1.3. teatama Omanikule viivitamatult igast Vara olulisest kahjustumisest, Vara valdus- või kasutusõiguse rikkumisest või piiramisest kolmandate isikute poolt jms, võttes vajadusel koheselt tarvitusele abinõud edasiste kahjude ärahoidmiseks ja tagajärgede likvideerimiseks;
3.1.4. tagastama Lepingu lõppemisel Vara Lepingu viimasel kehtivuspäeval, kusjuures Vara peab olema Lepingujärgsele kasutusele vastavas seisundis, arvestades harilikku kulumist.
2.1.5. kasutama Vara sihipäraselt ja vastavalt Lepingule ja Vara otstarbele, s.o loomade varjupaigateenuse osutamiseks;
2.1.6. teatama Omanikule viivitamatult igast Varaga toimunud avariist, tulekahjust, jms., võttes koheselt tarvitusele abinõud edasiste kahjude ärahoidmiseks ja tagajärgede likvideerimiseks. Kasutaja on kohustatud hüvitama Omanikule Varaga toimunud avarii, tulekahju vms tagajärjel tekkinud kogu kahju, mis ei kuulu hüvitamisele kindlustusorganisatsiooni poolt ja mille eest Kasutaja vastutab;
2.1.7. järgima tuletõrje- ja sanitaareeskirju ning vastutama nende täitmise eest;
2.1.8. hüvitama Omanikule kõik Kasutaja süü läbi Varaga seotud süsteemide ja seadmete rikkumisest tekitatud kahjud turuväärtuse hinnaga;
2.1.9. taastama Lepingu lõppemisel või ülesütlemisel Vara lepingueelse olukorra;
2.1.10. võimaldama Omanikul Varale ligipääsu igal ajal, kui Omanik seda vajab.

4. Lepingu lõppemine
4.1. Leping lõpeb punktis 1.3 sätestatud tähtaja möödumisel.
4.2. Kasutaja võib Lepingu olenemata põhjusest igal ajal üles öelda, teatades sellest Omanikule 1 (üks) kuu ette.
4.3. Omanik võib Lepingu ennetähtaegselt kirjaliku avaldusega üles öelda, kui selleks on mõjuv põhjus. Mõjuva põhjusega on tegemist, kui kõiki asjaolusid arvesse võttes ja mõlema Poole huvisid kaaludes ei või oodata, et Omanik jätkaks Lepingu täitmist kuni Lepingu tähtaja möödumiseni. Muuhulgas on mõjuvaks põhjuseks alljärgnevalt:
4.3.1. Kasutaja on andnud Vara allkasutusse ilma Omaniku eelneva kirjaliku nõusolekuta;
4.3.2. Kasutaja ei tasu nõuetekohaselt Varaga seotud kulusid.

5. Lõppsätted
5.1. Lepingu muudatused ja täiendused vormistatakse kirjalikult ja kirjutatakse alla mõlema Poole poolt.
5.2. Lepingust tõusetuvad vaidlused lahendatakse läbirääkimiste teel. Kokkuleppe mittesaavutamisel kuuluvad vaidlused lahendamisele Tartu Maakohtus.
5.3. Leping on koostatud eesti keeles kahes eksemplaris, millest kummalegi Poolele jääb üks Lepingu eksemplar.

6. Poolte andmed

Omanik: Viljandi Linnavalitsus, Linnu 2 Viljandi 71020, tel 435 4710, e-post viljandi@viljandi.ee 

Kasutaja: /…/, aadress /…/, tel /…/, e-post /…/ 

7. Lisad
Lisa 1. Hoonete loetelu, asukoht ja pindalad
Lisa 2. Kinnistu asendiplaan

8. Poolte allkirjad:

Omanik: (allkirjastatud digitaalselt)			Kasutaja: (allkirjastatud digitaalselt)                                    
_____________					______________

	 

Lisa 1
Lepingu juurde

Hoonete loetelu, asukoht ja pindalad

Kinnistul asuvate ehitiste loetelu:
1.	Teenindushoone, ruumide pindala 522,6 m².
2.	Kloraatori hoone, ruumide pindala 64,3 m².
3.	Kõrgepinge jaotusseadmete hoone 31,5 m².
4.	Õhupuhurite hoone, ruumide pindala 88 m².
5.	Kuur/varjualune, EHR-i kandmata, ehitusaasta määramata (2005-2010), pindala 33,7 m².
6.	Kuur/varjualune, EHR-i kandmata, ehitusaasta määramata (2005-2010), pindala 65,1 m².
7.	Kuur/varjualune, EHR-i kandmata, ehitusaasta määramata (2005-2010), pindala 18,8 m².
8.	Kuur/varjualune, EHR-i kandmata, ehitusaasta määramata (2005-2010), pindala 30,2 m².
9.	Kuur/varjualune, EHR-i kandmata, ehitusaasta määramata (2013-2014), pindala 24 m².